CELEX: 32010Y1231(01)
Language: hu
Date: 2010-11-03 00:00:00
Title: Együttműködési megállapodás a C(2010) 7499 bizottsági határozat végrehajtásáról az Európai Bizottság és az Európai Beruházási Bank között

31.12.2010   
            
            
               HU
            
            
               Az Európai Unió Hivatalos Lapja
            
            
               C 358/1
            
         EGYÜTTMŰKÖDÉSI MEGÁLLAPODÁS
   a C(2010) 7499 bizottsági határozat végrehajtásáról
   az Európai Bizottság és az Európai Beruházási Bank között
   2010/C 358/01
   TARTALOMJEGYZÉK
   
               1. SZAKASZ
            
            BEVEZETŐ RENDELKEZÉSEK
         
               1. cikk
            
            Fogalommeghatározások
         
               2. cikk
            
            A megállapodás célja
         
               3. cikk
            
            Az együttműködés elvei és kerete
         
               4. cikk
            
            Az EBB szerepe
         
               5. cikk
            
            A Bizottság szerepe
         
               6. cikk
            
            A feladatok áttekintése
         
               2. SZAKASZ
            
            A PROJEKTEK KIVÁLASZTÁSA
         
               7. cikk
            
            A pályázati felhívás dokumentációjának elkészítése
         
               8. cikk
            
            Az eljárási kézikönyv
         
               9. cikk
            
            A pályázati felhívások előkészítése
         
               10. cikk
            
            A projektpályázatok értékelése és nyomon követése
         
               3. SZAKASZ
            
            A KIBOCSÁTÁSI EGYSÉGEK MONETIZÁLÁSA, VALAMINT A BEVÉTELEK KEZELÉSE ÉS FOLYÓSÍTÁSA
         
               11. cikk
            
            A kibocsátási egységek átutalása az EBB részére
         
               12. cikk
            
            A kibocsátási egységek monetizálása
         
               13. cikk
            
            A bevételek kezelése
         
               14. cikk
            
            A bevételek kifizetése
         
               4. SZAKASZ
            
            ZÁRÓ RENDELKEZÉSEK
         
               15. cikk
            
            Kötelezettségek
         
               16. cikk
            
            Díjak és költségek
         
               17. cikk
            
            A díjak és az ütemterv felülvizsgálata
         
               18. cikk
            
            EBB-kölcsönök
         
               19. cikk
            
            Jelentéstétel
         
               20. cikk
            
            Ellenőrzés
         
               21. cikk
            
            Irányítóbizottság
         
               22. cikk
            
            Titoktartás
         
               23. cikk
            
            Átláthatóság
         
               24. cikk
            
            Hatálybalépés
         
               25. cikk
            
            Megszűnés
         
               26. cikk
            
            Irányadó jog és vitarendezés
         
               27. cikk
            
            Módosítások, mentesítések és jóváhagyások
         
               28. cikk
            
            Engedményezés
         
               29. cikk
            
            Kapcsolattartás
         
               30. cikk
            
            Mellékletek
         Ez az együttműködési megállapodás egyrészről
   az Európai Bizottság (a továbbiakban: a Bizottság),
   (Rue de la Loi/Wetstraat 200, 1049 Bruxelles/Brussel, BELGIQUE/BELGIË), amelyet ezen megállapodás aláírása céljából Jos DELBEKE, az Éghajlat-politikai Főigazgatóság főigazgatója képvisel,
   másrészről az
   Európai Beruházási Bank (a továbbiakban: EBB),
   (székhelye: 98-100, boulevard Konrad Adenauer, 2950 Luxembourg, LUXEMBOURG), amelyet ezen megállapodás aláírása céljából Simon BROOKS alelnök képvisel,
   azaz
   a Bizottság és az EBB (a továbbiakban együtt: a felek) között jött létre az alábbiak szerint,
   mivel:
   
               a)
            
            
               A 2003/87/EK irányelv (1) 10a. cikkének (8) bekezdése értelmében az EU kibocsátáskereskedelmi rendszerében az új belépők számára elkülönített tartalékban 2015. december 31-ig 300 millió kibocsátási egységet kell fenntartani a CO2 környezetvédelmi szempontból biztonságos leválasztására és geológiai tárolására irányuló kereskedelmi demonstrációs projektek kidolgozásának és működtetésének előmozdítására, valamint a megújuló energiaforrások hasznosítására alkalmazott innovatív technológiák demonstrációs projektjei számára.
            
         
               b)
            
            
               A C(2010) 7499 bizottsági határozat megállapítja a szóban forgó projektek kiválasztásának és végrehajtásának szabályait és kritériumait, valamint a kibocsátási egységek átváltására és a bevételek kezelésére vonatkozó alapelveket.
            
         
               c)
            
            
               Mivel az EBB tapasztalatokkal rendelkezik a projektkiválasztás és -finanszírozás terén, a Bizottság felkérte, hogy vegyen részt a C(2010) 7499 határozat végrehajtásában, az EBB pedig ezt vállalta. A határozat számos feladatot rögzít a projektek kiválasztásával, a kibocsátási egységek monetizálásával, valamint a bevételek kezelésével és a tagállamoknak való folyósításával kapcsolatban, amelyeket az EBB a Bizottság kérésére, nevében és pénzügyi terhére hajt végre. A Bizottság feladata elkészíteni a pályázati felhívások dokumentációját, és a határozatban foglalt kötelezettségeinek teljesítését megelőzően megszervezni és kiírni a pályázati eljárást.
            
         
               d)
            
            
               A C(2010) 7499 határozat 4. cikkének harmadik albekezdése úgy rendelkezik, hogy a Bizottságnak és az EBB-nek megállapodást kell kötnie, amely rögzíti az EBB feladatvégzésére vonatkozó különös feltételeket.
            
         
               e)
            
            
               Ez a megállapodás meghatározza az EBB számára a C(2010) 7499 határozat szerinti feladatok elvégzésének különös feltételeit, valamint a Bizottság számára bizonyos kapcsolódó feladatok elvégzésének különös feltételeit,
            
         A FELEK A KÖVETKEZŐKBEN ÁLLAPODTAK MEG:
   1.   SZAKASZ
   
      BEVEZETŐ RENDELKEZÉSEK
   
   1. cikk
   Fogalommeghatározások
   (1)   E megállapodás alkalmazásában, hacsak a szövegkörnyezetből más nem következik:
   
               Megállapodás
            
            
               ez az együttműködési megállapodás a mellékletekkel együtt.
            
         
               Határozat
            
            
               a Bizottság C(2010) 7499 határozata a szén-dioxid környezetvédelmi szempontból biztonságos leválasztására és geológiai tárolására irányuló kereskedelmi demonstrációs projekteknek, valamint a megújuló energiaforrások hasznosítására alkalmazott innovatív technológiák demonstrációs projektjeinek az üvegházhatást okozó gázok kibocsátási egységei Közösségen belüli, a 2003/87/EK európai parlamenti és tanácsi irányelvvel létrehozott kereskedelmi rendszere keretében történő finanszírozására vonatkozó kritériumok és intézkedések meghatározásáról.
            
         
               CLT-projektek
            
            
               a szén-dioxid környezetbarát leválasztására és geológiai tárolására irányuló kereskedelmi demonstrációs projektek.
            
         
               RES-projektek
            
            
               a megújuló energiaforrások hasznosítására alkalmazott innovatív technológiákkal kapcsolatos demonstrációs projektek.
            
         
               NER 300 eljárás
            
            
               A határozatban rögzített, illetve e megállapodásban tovább pontosított CLT- és RES-projektek kiválasztásának és finanszírozásának eljárása.
            
         
               Pályázati felhívások
            
            
               A határozat 2. cikkének (2) bekezdésében és 5. cikkében említett pályázati felhívások.
            
         
               Odaítélési határozatok
            
            
               A határozat 9. cikke szerinti odaítélési határozatok.
            
         
               Végrehajtási kockázat
            
            
               Annak a kockázata, hogy az EBB által értékesített kibocsátási egységek szerződés szerinti ellenértékét a tranzakcióban részt vevő másik fél nem fizeti ki átadáskor.
            
         
               Befektetési kockázat
            
            
               Annak a kockázata, hogy a kibocsátási egységek monetizálásából befolyó bevételeket az EBB olyan pénzügyi eszközökbe fekteti, amelyek lejáratukkor nem térítik meg a befektetett tőke és/vagy a kamatok megállapodás szerinti összegét.
            
         
               Referenciaár
            
            
               Az egy adott tranzakció időpontjában érvényes két alábbi ár közül az alacsonyabbik:
               
                           a)
                        
                        
                           az ICE ECX EUA tőzsdenapi határidős kötéseknek (spot ügyletek) az adott napra érvényes, az európai éghajlattőzsde (ECX) által meghatározott és közzétett hivatalos tőzsdei elszámolóára vagy
                        
                     
                           b)
                        
                        
                           a megállapodás szerint a releváns ügylet vonatkozásában az EBB-t megillető ár.
                        
                     
         
               Releváns ügylet
            
            
               A kibocsátási egységek monetizálásával kapcsolatos megállapodás.
            
         
               EURIBOR (európai irányadó bankközi kamatláb)
            
            
               Az eurobetétekre három hónapos időszakra meghatározott kamatláb, amelynek értékét a kamatlábmódosítás napján brüsszeli idő szerint 11.00-kor vagy az EBB által megfelelőnek tartott későbbi időpontban teszi közzé zárt EURIBOR 01 honlapján vagy egy arról másik webhelyre mutató weboldalán a Reuters ügynökség, illetve ha erre nincs mód, amely az EBB által e célból választott bármely egyéb közzétételi formában megjelenik.
               Amennyiben a kamatláb közzétételére nem kerül sor az említettek szerint, az EBB az euroövezeten belül kiválaszt négy fő bankot, és felkéri azok központi euroövezeti irodáit, hogy a kamatláb-módosítás napján külön-külön adják meg három hónapos időszakra az euroövezet bankközi piacán jelen lévő első osztályú bankok részére kínált hasonló nagyságrendű eurobefektetéseknek brüsszeli idő szerint hozzávetőlegesen 11.00-kor érvényes kamatlábát. Ha legalább két ajánlat születik, a kamatláb-módosítás napján érvényes kamatláb értéke azok számtani közepe lesz.
               Ha a felkérésre kettőnél kevesebb ajánlat születik, az EBB által kiválasztott főbb euroövezetbeli bankok által megadott kamatlábak értékének számtani közepe lesz az irányadó egy három hónapnak megfelelő időszakra a kamatláb-módosítás napját követő második munkanapon, brüsszeli idő szerint 11.00-kor a vezető európai bankoknak nyújtott hasonló nagyságú eurohitelek tekintetében.
            
         
               Kamatláb-módosítás napja
            
            
               Az EURIBOR meghatározására kijelölt időszak első napját két munkanappal megelőző dátum.
            
         
               Munkanap
            
            
               Azok a napok, amikor a TARGET 2 rendelkezésre áll az eurokifizetések elszámolásához.
            
         
               TARGET 2
            
            
               A transzeurópai automatizált valós idejű bruttó elszámolási rendszer.
            
         
               Költségek
            
            
               A piacon a kibocsátási egységek monetizálásáért felszámolt minden díj vagy költség, beleértve a letétlehívások kamatait is.
            
         (2)   E megállapodás alkalmazásában, ha a szövegkörnyezetből más nem következik:
   
               —
            
            
               a fejezetcímek csak az áttekinthetőséget szolgálják, nem befolyásolják a megállapodás egyetlen rendelkezésének szerkezetét vagy értelmezését sem,
            
         
               —
            
            
               az egyes számban használt szavak a többes számot is magukban foglalják és fordítva,
            
         
               —
            
            
               egy cikkre vagy mellékletre való utalás, amennyiben nincs másként megjelölve, ezen megállapodás cikkére vagy mellékletére vonatkozik.
            
         2. cikk
   A megállapodás célja
   Ez a megállapodás meghatározza az EBB számára a határozat szerinti feladatok elvégzésének különös feltételeit a projektkiválasztással, a kibocsátási egységek monetizálásával, valamint a bevételek kezelésével és folyósításával összefüggésben, valamint a Bizottság számára bizonyos kapcsolódó feladatok elvégzését érintően.
   3. cikk
   Az együttműködés elvei és kerete
   (1)   Noha az uniós szakpolitikák előmozdítása érdekében kitűzött közös célok teljesítéséhez a Bizottság és az EBB fokozott párbeszédet folytat és szorosan együttműködik egymással, az Európai Unió működéséről szóló szerződés rendelkezéseinek megfelelően mindkét intézmény megőrzi sajátos jellegét és önállóságát. A Bizottság és az EBB saját kitűzött célokkal és önálló munkamódszerekkel rendelkezik, hierarchiájuk és döntéshozatali folyamataik is különbözőek.
   (2)   A Bizottság és az EBB tisztában vannak egymás jellemzőivel és korlátaival, ám a határozatban foglalt célok és feladatok teljesítése érdekében fontosnak tartják, hogy szoros együttműködésben és egymás munkáját kiegészítve ötvözzék saját képességeiket, erőforrásaikat és tudásukat.
   4. cikk
   Az EBB szerepe
   Az EBB a harmadik felekkel szemben felelősséget viselő Bizottság kérésére, nevében és pénzügyi terhére végzi feladatait. Feladatai végrehajtásakor az EBB a határozatban foglaltaknak, e megállapodás feltételeinek, saját szabályzatának és eljárásainak, az irányadó banki gyakorlatnak, valamint a követendő igazgatási és ellenőrzési intézkedéseknek megfelelően jár el.
   5. cikk
   A Bizottság szerepe
   A NER 300 eljárásnak, valamint a határozat végrehajtásának, s ezen belül többek között a pályázati felhívások előkészítésének, kiírásának és lebonyolításának, a projektek engedélyezésének és végleges kiválasztásának, valamint a szerződések odaítélésének teljes felelősségét a Bizottság viseli.
   6. cikk
   A feladatok áttekintése
   (1)   Az EBB az 1. mellékletben ismertetett ütemezésnek megfelelően
   
               a)
            
            
               segíti a Bizottságot a pályázati felhívások dokumentációjának elkészítésében, a projektek értékeléséhez szükséges eljárási kézikönyv kidolgozásában, valamint a pályázati felhívások előkészítésében;
            
         
               b)
            
            
               az eljárási kézikönyvben részletezetteknek megfelelően végrehajtja az elfogadható projektek pénzügyi és technikai átvilágítását, rangsorolja a projektpályázatokat, és az odaítélési határozatokra vonatkozó ajánlásokat tesz a Bizottságnak;
            
         
               c)
            
            
               monetizálja a kibocsátási egységeket, valamint kezeli és visszaforgatja a bevételeket;
            
         
               d)
            
            
               a bevételeket kifizetésre továbbítja a tagállamoknak;
            
         
               e)
            
            
               a többletvagyont átadja a tagállamoknak;
            
         
               f)
            
            
               jelentést tesz a Bizottságnak.
            
         (2)   A Bizottság a 2. mellékletben ismertetett ütemezésnek megfelelően
   
               a)
            
            
               eljárási kézikönyvet dolgoz ki a projektek értékeléséhez;
            
         
               b)
            
            
               gondoskodik a 300 millió kibocsátási egységnek az EBB részére történő átutalásáról és az ügyletek elszámolását lehetővé tévő rendelkezésre bocsátásáról;
            
         
               c)
            
            
               a rendelkezésre álló bevételekkel kapcsolatos odaítélési határozatok meghozatalakor kikéri az EBB véleményét, és egyezteti az EBB-vel az odaítélési határozatok részét képező fizetési ütemezést;
            
         
               d)
            
            
               az EBB-t tájékoztatja az odaítélési határozatokról.
            
         2.   SZAKASZ
   
      A PROJEKTEK KIVÁLASZTÁSA
   
   7. cikk
   A pályázati felhívás dokumentációjának elkészítése
   Az EBB segítséget nyújt a Bizottság számára a felügyeleti és minőség-ellenőrzési feladatok elvégzéséhez a Bizottság által megbízott tanácsadók azon munkájának vonatkozásában, amely a projektek kiválasztásához szükséges pályázati dokumentáció elkészítésére irányul, különös tekintettel az alábbiakra:
   
               —
            
            
               eljárás/dokumentáció,
            
         
               —
            
            
               jogosultsági kritériumok,
            
         
               —
            
            
               pénzügyi és technikai átvilágítás módszertana és értékelési kritériumai,
            
         
               —
            
            
               általános szerződési feltételek,
            
         
               —
            
            
               eljárási kézikönyv,
            
         
               —
            
            
               munkaprogram.
            
         8. cikk
   Az eljárási kézikönyv
   (1)   A Bizottság eljárási kézikönyvet dolgoz ki a projektek értékeléséhez, melyben meghatározza az átvilágítás során alkalmazandó, az EBB átvilágítási eljárásán alapuló értékelési módszereket.
   (2)   Az EBB segíti a Bizottságnak az eljárási kézikönyv elkészítésével kapcsolatos munkáját.
   (3)   Az eljárási kézikönyvet mindkét félnek jóvá kell hagynia.
   9. cikk
   A pályázati felhívások előkészítése
   A pályázati felhívások előkészítése céljából az EBB
   
               a)
            
            
               munkaprogramot dolgoz ki az elfogadható projektek pénzügyi és technikai átvilágításának végrehajtásához, a projektpályázatok rangsorolásához, valamint a bizottsági odaítélési határozatokkal kapcsolatos ajánlások benyújtásához,
            
         
               b)
            
            
               kidolgozza azokat az irányítási és projekteljárásokat, amelyek a megállapodásban meghatározott feladataik végrehajtásakor a személyi állomány, a tanácsadói szervezetek, valamint harmadik érdekelt felek igazgatásához és felügyeletéhez szükségesek,
            
         
               c)
            
            
               segíti a Bizottságot a pályázati felhívások előkészítésében és kiírásában.
            
         10. cikk
   A projektpályázatok értékelése és nyomon követése
   (1)   Az EBB:
   
               a)
            
            
               fogadja a tagállamoktól érkező projektpályázatokat és ellenőrzi hiánytalanságukat;
            
         
               b)
            
            
               a pályázati felhívásban és az eljárási kézikönyvben meghatározottaknak megfelelően elvégzi az elfogadható projektek átvilágítását;
            
         
               c)
            
            
               rangsorolja a pályázatokat, és az odaítélési határozatok meghozatalát segítő ajánlásokat tesz a Bizottságnak az eljárási kézikönyvben foglaltak szerint;
            
         
               d)
            
            
               segíti a Bizottságot a pályázati felhívás első körének értékelésében, valamint a NER 300 eljárás szükséges kiigazításában és finomításában.
            
         (2)   A Bizottság:
   
               a)
            
            
               a rendelkezésre álló bevételekkel kapcsolatos odaítélési határozatok meghozatalakor kikéri az EBB véleményét, és egyezteti az EBB-vel az odaítélési határozatok részét képező fizetési ütemezést;
            
         
               b)
            
            
               az EBB-t tájékoztatja az odaítélési határozatokról.
            
         3.   SZAKASZ
   
      A KIBOCSÁTÁSI EGYSÉGEK MONETIZÁLÁSA, VALAMINT A BEVÉTELEK KEZELÉSE ÉS FOLYÓSÍTÁSA
   
   11. cikk
   A kibocsátási egységek átutalása az EBB részére
   A Bizottság gondoskodik arról, hogy a 300 millió kibocsátási egység át legyen utalva az EBB részére és rendelkezésre álljon az ügyletek elszámolásához, amint az uniós kibocsátásiegység-forgalmi jegyzék működőképessé válik.
   12. cikk
   A kibocsátási egységek monetizálása
   (1)   A 300 millió kibocsátási egységnek az EBB részére történő átutalását és ügyletek elszámolásához való rendelkezésre bocsátását követő egy hónapon belül az EBB megkezdi a kibocsátási egységek monetizálását. Ehhez azokat értékesítenie kell vagy közvetlenül egy vagy több fél között magánúton kötött (úgynevezett „tőzsdén kívüli”) ügyletek révén, vagy olyan árverések formájában, amelyek lebonyolítása a 2003/87/EK irányelv 10. cikkének (4) bekezdésében és végrehajtási rendelkezéseiben rögzített céloknak és elveknek megfelelő módon történik.
   (2)   Az EBB legkésőbb 2013 decemberéig monetizálja az elszámolandó kibocsátási egységeket. Az EBB csak a kibocsátási egységek átadásakor tarthat igényt kifizetésre.
   (3)   Az EBB a kibocsátási egységek monetizálása során a kibocsátási egységek európai uniós piacára gyakorolt bármely negatív hatás minimalizálására törekszik. Az EBB határozza meg a kibocsátási egységek monetizálásának módszerét, ami kiterjed a monetizálás ütemezésére, a mennyiségek elosztására a monetizálási időszakban, valamint a monetizálás módjára (átváltás vagy egyéb). A monetizálás módszerének a következő elveket kell figyelembe vennie:
   
               a)
            
            
               Legalább 200 millió kibocsátási egységet monetizálni kell legkésőbb 10 hónappal azután, hogy az EBB rendelkezésére bocsátották őket az ügyletek elszámolása céljából;
            
         
               b)
            
            
               A monetizálásra rendszeresen, legalább kéthetente sort kell keríteni. A monetizálandó mennyiségeket a lehető legegyenletesebben kell elosztani az érintett időszakban. A monetizálás volumene és ütemezése a másodlagos piacra gyakorolt bármely negatív hatás minimalizálása érdekében kiigazítható;
            
         
               c)
            
            
               Az EBB gondoskodik arról, hogy a monetizálási ár ne térjen el jelentősen a vonatkozó másodlagos piaci áraktól az érintett időszak során;
            
         
               d)
            
            
               A legalább a monetizálás teljes volumenét és az összesített árakat tartalmazó jelentéseket az EBB havi rendszerességgel közzéteszi honlapján a teljes időszakban, a hónap végét megelőző két hét során;
            
         
               e)
            
            
               A monetizálás a pénzmosásra, a terrorizmus finanszírozására és a piaci visszaélésre vonatkozó alkalmazandó jogszabályokkal összhangban történik, és ennek megfelelően az EBB nevében eljáró szerződő feleknek is igazolniuk kell az ezen jogszabályoknak való megfelelést.
            
         (4)   A monetizálási módszer főbb elemeit – beleértve a meghatározott monetizálási időszakot és a monetizálás várható teljes volumenét is – a lehető legrövidebb időn belül, a monetizálás megkezdése előtt közzé kell tenni az EBB honlapján; ezenfelül minden jelentős változtatást is be kell jelenteni lehetőség szerint legalább egy hónappal előre.
   (5)   A végrehajtási kockázatok minimalizálására is figyelemmel az EBB olyan kiválasztási eljárást alkalmaz, amellyel biztosítható olyan szerződő fél vagy felek kiválasztása, amelyek az EBB rendes üzletmenete szerint megfelelő hitelképességgel rendelkeznek. Ezen túlmenően az EBB a rendes iránymutatásai és működési eljárásai szerinti mértékben megkövetelheti, hogy a szerződő felek biztosítékot helyezzenek letétbe a végrehajtás garanciájaként.
   13. cikk
   A bevételek kezelése
   Az EBB a kibocsátási egységek monetizálásából származó bevételeket a 3. mellékletben meghatározott vagyonkezelési alapelvekkel és a megfelelő átvilágítási előírásokkal összhangban kezeli. Az EBB díjainak levonása után fennmaradó kamatot a vagyonkezelési alapelveknek megfelelően kell újra befektetni a tagállamoknak történő végső kifizetésig.
   14. cikk
   A bevételek kifizetése
   (1)   Az EBB:
   
               a)
            
            
               az odaítélési határozatok fizetési ütemezésével összhangban átutalja a tagállamoknak a tagállami projektek kifizetése céljára a bevételeket és adott esetben a kamatokat;
            
         
               b)
            
            
               kezeli és újra befekteti azon bevételeket, amelyeket a tagállamok nem fizettek ki projektekre és visszautaltak az EBB-nek.
            
         (2)   Az odaítélési határozatok részét képező fizetési ütemezésről a Bizottság és az EBB állapodik meg, figyelemmel a bevételek likviditásának és hozzáférhetőségének biztosítására.
   4.   SZAKASZ
   
      ZÁRÓ RENDELKEZÉSEK
   
   15. cikk
   Kötelezettségek
   (1)   Az EBB szerepének megfelelően, az EBB-nek a megállapodásban és egyéb vonatkozó dokumentumban foglalt felelőssége kizárólag a megállapodásban meghatározott feladataira és kötelességeire korlátozódik.
   (2)   A Bizottság mentesíti kötelezettségei alól és kártalanítja az EBB-t – az EBB gondatlanságából, mulasztásából, szándékos kötelességszegéséből fakadó esetek kivételével – minden, az EBB, vagy megbízottai, tisztviselői, illetve alkalmazottai által elszenvedett olyan veszteségért, költségért és kiadásért, amely a megállapodásban és egyéb vonatkozó dokumentumban foglalt feladatainak elvégzése során keletkezett, amenynyiben az EBB megfelelő bizonyítékokkal szolgál ezen veszteségekre, károkra, költségekre, követelésekre, illetve kiadásokra, valamint követelése érvényesítése érdekében az elvárható gondossággal járt el.
   (3)   Az előző bekezdés értelmében minden, az EBB befektetési vagy végrehajtási kockázatából támadt kötelezettséget, veszteséget, kárt, költséget vagy kiadást is magában foglaló, a Bizottság által nem szándékosan vagy gondatlanságból okozott kötelezettséget, veszteséget, kárt, költséget vagy kiadást (összefoglalóan „az EBB kötelezettségét”) az egyéb kifizetéseket megelőzően le kell vonni a kibocsátási egységek monetizálásából származó bevételekből. A nem a befektetési vagy végrehajtási kockázatból felmerült veszteségekhez, károkhoz, költségekhez vagy kiadásokhoz kapcsolódó kifizetések levonása előtt az EBB számlát küld a Bizottságnak, amelyet a Bizottságnak el kell fogadnia a kifizetés végrehajtásához; a Bizottság beleegyezése nem halasztható indokolatlanul.
   (4)   Mindazonáltal a fentiek és a megállapodásban foglaltak sérelme nélkül a Bizottság nem felel az EBB-nek a kibocsátási egységek monetizálásából származó vagy attól várható bevételek összegét meghaladó kötelezettségeiért, kivéve ha az EBB ezen kötelezettségeit a Bizottság szándékossága vagy gondatlansága okozta.
   16. cikk
   Díjak és költségek
   (1)   Az EBB a megállapodásban foglalt feladatainak elvégzéséért díjazásban részesül. Az EBB számára megállapított díjazás – a díjaknak és az ütemtervnek a 17. cikk szerinti felülvizsgálatára is figyelemmel – nem haladja meg a 45 000 000 EUR (negyvenötmillió euró) maximális összeget.
   (2)   Az EBB számára megállapított díjak fizetési ütemezése – a díjaknak és az ütemtervnek a 17. cikk szerinti felülvizsgálatára is figyelemmel – a következő:
   
               a)
            
            
               3,48 millió EUR éves díj a 2010-től a teljes (a második kört is magában foglaló) pályázati elbírálás lezárultáig tartó időszakra;
            
         
               b)
            
            
               0,52 millió EUR éves díj a pályázati elbírálás lezárultától 2025-ig tartó időszakra;
            
         
               c)
            
            
               CLT-projektenként 125 000 EUR értékelésenkénti díj;
            
         
               d)
            
            
               RES-projektenként 56 250 EUR értékelésenkénti díj;
            
         
               e)
            
            
               A kibocsátási egységek értékesítéséért és a bevételek kezeléséért a monetizálás kezdetétől a kifizetés lezárultáig kibocsátási egységenként 0,05 EUR rögzített díj.
            
         (3)   Az EBB a díjakra a 10 bázisponttal megnövelt 3 hónapos EURIBOR kamatlábat számítja fel negyedévenként.
   (4)   Az EBB-t megillető díjakat a bevételek kezeléséből származó jövedelemből kell levonni, és azok az onnan levonandó egyéb tartozásokhoz képest elsőbbséget élveznek. A bevételek kezeléséből származó jövedelem tartalmazza a referenciaárral kapcsolatos bevételek kezeléséből származó jövedelmet – vagyis azon összegnek a referenciaáron felüli részét, amelyért az EBB a kibocsátási egység monetizálását vállalta –, de arra nem korlátozódik.
   (5)   Az EBB-nél felmerülő kiadásokat a bevételek kezeléséből származó jövedelemből kell levonni, és azok az onnan levonandó egyéb tartozásokhoz képest elsőbbséget élveznek. Ahol a szerződő feleket az EBB jelöli ki, a megfelelő kiadásokat a szerződő felek kiválasztásakor kell meghatározni.
   (6)   A díjak kifizetését megelőzően az EBB díjszámlát küld a Bizottságnak, amelyet a Bizottságnak el kell fogadnia a kifizetéshez.
   17. cikk
   A díjak és az ütemterv felülvizsgálata
   A megállapodásban foglalt, a díjakra és az ütemtervre vonatkozó rendelkezések megfelelő és arányos felülvizsgálatában kell megegyezniük a feleknek a lehető legrövidebb időn belül a következő esetekben:
   
               a)
            
            
               ha az eljárási kézikönyvben meghatározott értékelési módszerek és a részletes feladatkör az EBB standard átvilágítási eljárásánál jelentősebb munkaráfordítást igényel;
            
         
               b)
            
            
               ha az EBB-hez eljuttatott projektpályázatok száma és/vagy a CLT- és RES-projektpályázatok aránya jelentősen eltér az 1. mellékletben meghatározott számtól és aránytól;
            
         
               c)
            
            
               ha az EBB ellenőrzésén és felelősségi körén kívüli okból áll elő késés.
            
         18. cikk
   EBB-kölcsönök
   Az EBB projektek céljára kölcsönt nyújthat: ehhez elvégzi ezeknek a projekteknek az értékelését és átvilágítását saját szabályaival, elveivel és eljárásaival összhangban.
   19. cikk
   Jelentéstétel
   Az EBB az alábbi jelentéseket nyújtja be a Bizottságnak:
   
               a)
            
            
               Átvilágítás:
               
                           —
                        
                        
                           Értékelési munkaterv (az első pályázati felhívás kiírásától kezdve 4 hónap),
                        
                     
                           —
                        
                        
                           Jelentés a benyújtott pályázatokról (a tagállamokból érkező pályázatok kézhezvétele után 6 héttel),
                        
                     
                           —
                        
                        
                           Negyedévenkénti jelentés az átvilágítás állapotáról (az első jelentés a tagállamokból érkező pályázatok kézhezvételétől számított 3 hónapon belül, az utolsó az átvilágítás, a rangsorolás és az ajánlásoknak Bizottsághoz történő benyújtása után),
                        
                     
                           —
                        
                        
                           Jelentés a pályázati felhívások első körében az értékelésről és a kiválasztásról szerzett tapasztalatokról (két hónapon belül attól számítva, hogy megtörtént az átvilágítás, a rangsorolás és a pályázati felhívások első körében teendő ajánlásoknak a Bizottsághoz történő benyújtása);
                        
                     
         
               b)
            
            
               Kifizetések:
               
                           —
                        
                        
                           Éves jelentések a tagállamoknak projektekre kifizetett bevételekről és a tagállamok által az EBB-nek visszautalt bevételekről (minden év december 31-ig, a kifizetési időszak kezdetétől annak végéig),
                        
                     
                           —
                        
                        
                           Zárójelentés a tagállamoknak projektekre kifizetett összes bevételről és a tagállamoknak visszautalt fennmaradó bevételekről (a kifizetés lezárultát követő év december 31-ig);
                        
                     
         
               c)
            
            
               Monetizálás és vagyonkezelés:
               
                           —
                        
                        
                           5 havonkénti jelentés a monetizálási eljárásról, a kibocsátási egységek monetizálásának kezdetét követő ötödik hónaptól kezdve,
                        
                     
                           —
                        
                        
                           6 havonkénti jelentés a vagyonkezelésről a vagyonkezelési elvekkel összhangban, az első bevételek beérkezését követő hatodik hónaptól,
                        
                     
                           —
                        
                        
                           pénzügyi kimutatások.
                        
                     
         20. cikk
   Ellenőrzés
   Az EBB választ ad a Bizottság minden olyan megkeresésére, amely az EBB által e megállapodás értelmében tett pénzügyi vagy számviteli jelentéseknek az egyértelműsítésére vagy ellenőrzésére irányul. Ha a Bizottság kérésére ezeket az ellenőrzéseket külső ellenőr végzi, az EBB kijelöli saját külső ellenőreit erre a célra. Az EBB-nek jogában áll, hogy az EBB külső ellenőreinek a Bizottság kérése nyomán történő foglalkoztatása kapcsán jelentkező ésszerű költségeit a 16. cikk (5) bekezdése szerint és kiadásain felül visszaigényelje.
   21. cikk
   Irányítóbizottság
   (1)   Ennek a megállapodásnak a végrehajtását irányítóbizottság ellenőrzi, amely legalább a következő tagokból áll:
   
               —
            
            
               két, a Bizottság által igazgatói szinten kijelölt tag,
            
         
               —
            
            
               két, az EBB által igazgatói szinten kijelölt tag.
            
         (2)   Az irányítóbizottság feladatai a következők:
   
               —
            
            
               rendszeresen felülvizsgálja a megállapodás feladatainak végrehajtásában és céljainak elérésében tett előrelépést,
            
         
               —
            
            
               felülvizsgálja és véleményezze a megállapodáshoz kapcsolódó stratégiai és szakpolitikai kérdéseket,
            
         
               —
            
            
               egyeztessen és rendezze a felek által elé terjesztett vitákat a megállapodás szerint,
            
         
               —
            
            
               felülvizsgáljon minden, a megállapodás szerint az irányítóbizottságra bízott ügyet.
            
         (3)   Az irányítóbizottság egyhangúlag hozza meg döntéseit.
   (4)   Az irányítóbizottság minden tagja az őt kijelölő fél nevében és utasításainak megfelelően jár el.
   (5)   A tagok díjazást nem kapnak az irányítóbizottsági üléseken való részvételért.
   (6)   Az irányítóbizottság titkárságát (a továbbiakban: a titkárság) a Bizottság biztosítja.
   (7)   A titkárság a következő feladatokat végzi:
   
               —
            
            
               javaslatot tesz az irányítóbizottság eljárási szabályzatára,
            
         
               —
            
            
               megszervezi az irányítóbizottsági üléseket, kidolgozza az irányítóbizottsági dokumentumokat, az ülések napirendjét és jegyzőkönyvét,
            
         
               —
            
            
               elvégzi az együttműködési megállapodás vagy az irányítóbizottság által meghatározott egyéb feladatokat.
            
         (8)   Az irányítóbizottságot érintő kapcsolattartás a felek között a titkárságon keresztül történik.
   (9)   Az irányítóbizottság bármely tagjának kérésére ülést rendez, de legalább kétszer évente ülésezik. Az irányítóbizottsági üléseket a titkárság szervezi.
   (10)   Az irányítóbizottság a titkárság javaslata alapján elfogadja eljárási szabályzatát.
   (11)   Az irányítóbizottság a Bizottság képviselői közül választja meg elnökét.
   22. cikk
   Titoktartás
   Az EBB harmadik felekkel szembeni titoktartási kötelezettségének sérelme nélkül és a 23. cikkre is figyelemmel, a Bizottság és az EBB vállalja, hogy bizalmasan kezeli és előzetes írásos beleegyezés nélkül nem terjeszti harmadik fél felé sem a megállapodáshoz közvetlenül kapcsolódó, sem a feladataival összefüggésben kapott és bizalmasnak nyilvánított dokumentumokat, információt vagy egyéb anyagot. Mindazonáltal ez a kötelezettség nem érinti a jogszabály vagy az ügyben joghatósággal rendelkező bíróság határozata által előírt információszolgáltatást, amely kiterjedhet a megállapodással kapcsolatban az Európai Parlament vagy a Tanács, és különösen az Európai Számvevőszék felé történő információszolgáltatásra.
   23. cikk
   Átláthatóság
   A felek a megállapodás hatálybalépésével annak minél rövidebb időn belüli közzétételének koordinálására törekednek. Az EBB saját átláthatósági politikájával összhangban végzi a megállapodás szerinti feladatait.
   24. cikk
   Hatálybalépés
   A megállapodás az azt utolsónak aláíró Fél általi aláírás időpontja és a határozat hatálybalépésének időpontja közül a későbbi időpontban lép hatályba.
   25. cikk
   Megszűnés
   (1)   A megállapodás a következő esetekben megszűnik:
   
               a)
            
            
               a kifizetések befejeződése;
            
         
               b)
            
            
               a határozat hatályon kívül helyezése;
            
         
               c)
            
            
               azután, hogy a másik Féllel való egyeztetés és az ügynek az irányítóbizottság elé terjesztése révén nem sikerült az ügyet békés úton ésszerű időn belül rendezni, a megállapodást az egyik Fél felmondhatja, amennyiben a szóban forgó Fél úgy ítéli meg, hogy alapos indoka van azt feltételezni, hogy a megállapodás alapján nincs lehetőség további együttműködésre, mivel megszűnt a kölcsönös bizalom, amelyen az alapult; ilyen esetnek minősül az is, ha a másik Fél a megállapodásból eredő kötelezettségeit érdemben és huzamosan nem teljesíti.
            
         (2)   A kifizetéseknek a fenti a) pont szerinti befejeződésekor az EBB a 2003/87/EK irányelv 10a. cikkének (7) bekezdésében foglalt alapelvek alapján, a Bizottság által meghozandó határozatoknak megfelelően a tagállamoknak átadja a projektek céljára nem kifizetett pénzeszközöket.
   (3)   A megállapodás idő előtti, a fenti b) vagy c) pont szerinti megszűnése esetén minden monetizálatlan kibocsátási egységet, a pénzzé tett kibocsátási egységekből származó minden hozamot és a hozamok kezeléséből eredő minden bevételt – az EBB által fedezendő díjak, kiadások, költségek, veszteségek vagy kötelezettségvállalások kiegyenlítéséhez szükséges bevételek kivételével – át kell adni a Bizottságnak (amely a tagállamok nevében jár el). A megállapodás megszűnése nem érinti azt, hogy a harmadik felekkel kötött szerződések alapján monetizált kibocsátási egységek tekintetében a Feleknek továbbra is teljesíteniük kell a megállapodásból eredő kötelezettségeiket.
   (4)   A megállapodás idő előtti megszűnésekor az egyik Fél a másik Felet kötelezettségei alól mentesíti, és kártalanítja minden, a megállapodás idő előtti megszűnéséből eredő kiadás, veszteség vagy kötelezettségvállalás tekintetében, ha és amennyiben a megállapodás idő előtti megszűnését az előbbi Fél gondatlan magatartása, mulasztása vagy szándékos kötelezettségszegése, illetőleg a megállapodás abból eredő felmondása okozta, hogy az első Fél érdemben megszegte a megállapodásból eredő bármely kötelezettségét.
   26. cikk
   Irányadó jog és vitarendezés
   A megállapodásra az európai uniós jog általános alapelvei az irányadók. Az Európai Unió Bíróságához kell fordulni minden olyan esetben, amikor a megállapodás vagy bármely, abban említett dokumentum értelmezése, alkalmazása vagy végrehajtása – így akár annak létezése, érvényessége vagy megszűnése – kapcsán vita merül fel a Felek között, és az nem rendeződik békés úton az irányítóbizottság bevonása után.
   27. cikk
   Módosítások, mentesítések és jóváhagyások
   Minden, a megállapodással kapcsolatos módosítás, mentesítés és jóváhagyás írásban történik, és azt mindkét Fél meghatalmazott képviselőinek alá kell írniuk.
   28. cikk
   Engedményezés
   A Felek a megállapodás alapján őket megillető jogokat és rájuk háruló kötelezettségeket nem engedményezhetik – sem részben, sem egészben – a másik Fél hozzájárulása nélkül.
   29. cikk
   Kapcsolattartás
   (1)   A Felek által e megállapodás kapcsán egymásnak címzett értesítéseket és egyéb közleményeket az alábbi címekre kell küldeni:
   
               a Bizottság részére:
            
            
               
                           European Commission
                        
                     
                           Directorate-General for Climate Action
                        
                     
                           For the attention of the Director, Directorate C
                        
                     
                           Rue de la Loi/Wetstraat 200
                        
                     
                           1049 Bruxelles/Brussel
                        
                     
                           BELGIQUE/BELGIË
                        
                     
         
               az EBB részére:
            
            
               
                           European Investment Bank
                        
                     
                           For the attention of the Director-General
                        
                     
                           Ops A Directorate
                        
                     
                           100, boulevard Konrad Adenauer
                        
                     
                           2950 Luxembourg
                        
                     
                           LUXEMBOURG
                        
                     
         (2)   Az említett címekben bekövetkező bármilyen változás csak a másik Fél értesítése után válik hatályossá.
   30. cikk
   Mellékletek
   A preambulumbekezdések és az alábbi mellékletek e megállapodás szerves részét képezik:
   
               1. melléklet
            
            
               :
            
            
               Ütemezés az EBB számára
            
         
               2. melléklet
            
            
               :
            
            
               Ütemezés a Bizottság számára
            
         
               3. melléklet
            
            
               :
            
            
               Vagyonkezelési alapelvek
            
         Ez a megállapodás négy angol nyelvű eredeti példányban készült, és a Felek két-két példányt az alább feltüntetett időpontban átvettek.
   
      Brüsszel, 2010. november 3-án.
      London, 2010. november 4-én.
      
         
            az Európai Bizottság részéről és nevében
         
         Jos DELBEKE
         
            főigazgató
         
      
      
         
            az Európai Beruházási Bank részéről és nevében
         
         Simon BROOKS
         
            alelnök
         
      
   
   
      (1)  HL L 275., 2003.10.25., 32. o.
   
      I. MELLÉKLET
      
         Ütemezés az EIB számára
      
      Az EBB számára megállapított ütemezés – a díjaknak és az ütemtervnek a 17. cikk szerinti felülvizsgálatára is figyelemmel – az alábbi két táblázatban szerepel.
      Az alábbi ütemezés annak alapulvételével készült, hogy a két pályázati felhívásra együttesen benyújtott projektpályázatok becsült száma 165, és ebből:
      
                  a)
               
               
                  az első pályázati felhívás esetében 20 projektpályázat vonatkozik CLT-projektekre és 90 projektpályázat vonatkozik RES-projektekre; továbbá
               
            
                  b)
               
               
                  a második pályázati felhívás esetében 10 projektpályázat vonatkozik CLT-projektekre és 45 projektpályázat vonatkozik RES-projektekre.
               
            1.a)   Első pályázati felhívás
      
      
                  Feladat
               
               
                  Időbeli ütemezés
               
            
                  
                     A Bizottság kiírja az első pályázati felhívást
                  
               
            
                  Munkaprogram kidolgozása és jelentéstétel a Bizottság felé
               
               
                  Az első pályázati felhívás kiírásától kezdve 4 hónap
               
            
                  
                     A tagállamok az EBB-hez benyújtják pályázataikat
                  
               
            
                  A pályázatok fogadása, hiánytalanságuk értékelése és jelentéstétel a Bizottság felé
               
               
                  A pályázatok beérkezésétől kezdve 6 hét
               
            
                  Állapotjelentések az értékelésről
               
               
                  Háromhavonta, kezdés a pályázatok beérkezése után három hónappal, befejezés az értékelés végeztével
               
            
                  A pályázatok átvilágítása és rangsorolása, valamint ajánlások megfogalmazása az odaítélési határozatok vonatkozásában
               
               
                  A pályázatok beérkezésétől kezdve 9 hónap
               
            
                  Jelentéstétel a tapasztalatokról az első pályázati felhívás után
               
               
                  Az első pályázati felhívás átvilágításainak befejezésétől kezdve 2 hónap
               
            1.b)   Második pályázati felhívás
      
      
                  Feladat
               
               
                  Időbeli ütemezés
               
            
                  
                     A Bizottság kiírja az első pályázati felhívást
                  
               
            
                  Munkaprogram kidolgozása és jelentéstétel a Bizottság felé
               
               
                  Az első pályázati felhívás kiírásától kezdve 4 hónap
               
            
                  
                     A tagállamok az EBB-hez benyújtják pályázataikat
                  
               
            
                  A pályázatok fogadása, hiánytalanságuk értékelése és jelentéstétel a Bizottság felé
               
               
                  A pályázatok beérkezésétől kezdve 6 hét
               
            
                  Állapotjelentések az értékelésről
               
               
                  Háromhavonta, először a pályázatok beérkezése után három hónappal, utoljára az értékelés végeztével
               
            
                  A pályázatok átvilágítása és rangsorolása, valamint ajánlások megfogalmazása az odaítélési határozatok vonatkozásában
               
               
                  A pályázatok beérkezésétől kezdve 9 hónap
               
            
         Általános feladatok
      
      
                  Jelentések a bevételeknek a tagállamok részére, projektkifizetések céljára történő kifizetéséről
               
               
                  Minden év december 31-e, a kifizetési időszak kezdetétől annak végéig
               
            
                  Zárójelentés a bevételeknek a tagállamok részére történő kifizetéséről
               
               
                  A kifizetések befejezésének évét követő év december 31-e
               
            
         Monetizálás és vagyonkezelés
      
      
                  Monetizálás
               
               
                  
                              —
                           
                           
                              A monetizálás egy hónapon belül megkezdődik attól számítva, hogy a 300 millió kibocsátási egységet az EBB részére átutalták és ügyletek elszámolásához hozzáférhetővé tették;
                           
                        
                              —
                           
                           
                              Legalább 200 millió kibocsátási egységet monetizálni kell legkésőbb 10 hónappal azután, hogy azokat az EBB részére átutalták és ügyletek elszámolása céljára rendelkezésére bocsátották.
                           
                        
                              —
                           
                           
                              A monetizálásra rendszeres időközönként, legalább kéthetes gyakorisággal sort kell keríteni, és az ügyletek volumenét minél egyenletesebben kell elosztani a monetizálási időszakon belül.
                           
                        
            
                  Jelentéstétel a monetizálásról
               
               
                  Öthavonta, először a kibocsátási egységek monetizálásának kezdete után 5 hónappal
               
            
                  Jelentéstétel a vagyonkezelésről
               
               
                  Hathavonta, először az első bevételek beérkezése után 6 hónappal
               
            
                  Pénzügyi kimutatás
               
               
                  Évente, első alkalommal azon év végén, amelyben megkezdődött a kibocsátási egységek monetizálása
               
            
                  A többletvagyon átadása a tagállamoknak
               
               
                  A kifizetési időszak vége
               
            
   
      2. MELLÉKLET
      
         Ütemezés a Bizottság számára
      
      
                  Feladat
               
               
                  Időbeli ütemezés
               
            
                  Eljárási kézikönyv kidolgozása a projektek értékeléséhez
               
               
                  Legkésőbb az első pályázati felhívás kiírásáig
               
            
                  Az egységek átutalása az EBB részére
               
               
                  Amint működőképessé válik az uniós kibocsátásiegység-forgalmi jegyzék
               
            
                  Az EBB értesítése az odaítélési határozatokról
               
               
                  Az odaítélési határozatok meghozatalától számított 14 napon belül
               
            
   
      III. MELLÉKLET
      
         VAGYONKEZELÉSI ALAPELVEK A KIBOCSÁTÁSI EGYSÉGEK MONETIZÁLÁSÁBÓL SZÁRMAZÓ BEVÉTELEK KEZELÉSÉHEZ
      
      A bevételek kezelése céljából az EBB-nek olyan eszközallokációt kell végeznie, amely biztosítja egyfelől, hogy a bevétel kezelése a lehető legnagyobb gazdasági hasznot eredményezi, másfelől pedig, hogy a piaci mozgások miatti tőkeveszteség kockázata kellően alacsony.
      Ahhoz, hogy ezt az eszközallokációt végrehajtsa, az EBB-nek feltevésekből kell kiindulnia a jövőbeli kifizetési pénzforgalmat illetően. Alapesetben a készpénztartalék (amelyből a kifizetéseket eszközölik) öt éven keresztüli lineáris kifizetésnek felel meg, ami évente 20 %-os kifizetést jelent, az előző években ki nem fizetett összegek pedig hozzáadódnak a folyó évre előirányzott likviditási tartalékhoz. Például az első évre előirányzott készpénztartalék az értékpapír-állományban elhelyezett vagyon 20 %-ának felel meg. Ha az első évben az értékpapír-állomány kezdeti nagyságának csak 10 %-át fizetik ki, a második évi készpénztartalék 30 %-os lesz (a második évre előirányzott 20 %-hoz hozzájön az első évről megmaradt 10 %) stb. Az EBB azonban – a kifizetés tényleges és előirányzott alakulásának függvényében – az ennek alapjául szolgáló becslést évente kiigazíthatja az eszközallokációs eljárás optimalizálása érdekében.
      A minimális likviditástartalékra és a befektetési értékpapír-állománynak a (kezdetben öt évben megállapított) futamidejére vonatkozó megszorításokon belül az EBB döntené el, hogy milyen futamidejű befektetéseket eszközöl. Meghatározott esetekben az EBB-nek lehetősége volna a minimálisan megköveteltnél magasabb szintű likviditástartalék fenntartására.
      1.   Bevezetés
      
      1.1.   Az EBB kincstára kezel minden, e megállapodás hatálya alá tartozó vagyont.
      1.2.   Amikor a megbízó nevében ügyleteket bonyolít le, a kincstár ugyanolyan körültekintéssel és gondossággal jár el, mint amikor az EBB saját kincstári értékpapír-állományait kezeli, vagy más megbízói nevében jár el.
      2.   Általános vagyonkezelési alapelvek
      
      2.1.   Az értékpapír-állomány eszköztételei kizárólag euróban denominált eszközök.
      2.2.   Az értékpapír-állományok kezelése a vagyonkezelési iparág legjobb gyakorlatán és a pénzügyi tevékenységekre alkalmazandó hagyományos biztonsági szabályokon alapul. Különös gondot kell fordítani annak biztosítására, hogy a kezelt vagyon kellő likviditást nyújtson, és eközben olyan módon kell optimalizálni a megtérülést, amely összhangban van az ezen alapelvekben rögzített kockázati határokkal.
      2.3.   Az értékpapír-állomány eszköztételeinek kezelését a következő elvek vezérlik:
      
                  —
               
               
                  A befektetés bankbetétekbe, rövid lejáratú pénzpiaci eszközökbe és rögzített kamatozású eszközökbe történik. Az elsődleges cél a tőke megőrzése.
               
            
                  —
               
               
                  Fenn kell tartani egy folyószámlát, a határozott idejű lekötés lehetőségével, azzal a céllal, hogy az átvállalja a likviditásforgalmat, és készpénztartalékul szolgáljon.
               
            2.4.   Az értékpapírügyletek a „fizetés ellenében történő teljesítés” elvén alapulnak, és az Euroclear, a Clearstream vagy más, elismert hazai elszámolási rendszerrel történnek.
      3.   Befektetéstípusok
      
      3.1.   Az alkalmas befektetések köre
      
      
         Likviditási célú értékpapír-állomány
      
      
                  3.1.1.
               
               
                  A vagyon egy részét (amely az adott év kötelező likviditástartalékának felel meg) a bankbetétekből, kincstári váltókból és rövid lejáratú – a kötés időpontjában legfeljebb 100 napos hátralevő futamidejű – pénzpiaci eszközökből álló monetáris célú értékpapír-állományban (vagy megfelelő pénzpiaci alapban, például az EBB egységalapjában) kell elhelyezni. Ilyen befektetések esetében az ügylet kötelezettje kizárólag olyan bank lehet, amelynek rövid távú besorolása a Moody’s szerint legalább P-1 vagy azzal egyenértékű az értékpapír-kibocsátás időpontjában. A minősítési kritérium teljesítettnek tekintendő, ha a Moody’s, a Standard&Poor's és a Fitch hitelminősítő intézetek (illetőleg azok jogutódai) közül legalább az egyik a kívánttal azonos vagy annál kedvezőbb besorolást adott.
               
            
         Befektetési értékpapír-állomány
      
      
                  3.1.2.
               
               
                  A vagyon fennmaradó részét a befektetési értékpapír-állományban (vagy megfelelő, a középtávútól a hosszú távúig terjedő alapban) kell elhelyezni. A befektetési értékpapír-állomány nominális értékének legalább 55 %-át az euroövezet kormányai és kockázati szempontból egyenértékű kormányzati intézményei, valamint nemzetközi intézmények által kibocsátott vagy garantált kötvényekben (például állampapírokban, államkötvényekben, állami intézmények kötvényeiben és államilag garantált kötvényekben) kell elhelyezni.
               
            
                  3.1.3.
               
               
                  A befektetési értékpapír-állomány fennmaradó 45 %-a állhat az euroövezeten kívüli kormányok és azok intézményei által kibocsátott kötvényekből és diszkontértékpapírokból, euroövezeten kívüli országok által garantált kötvényekből, valamint fedezett kötvényekből.
               
            3.2.   Hitelkorlátok
      
      A hitelkorlátok szerződő felenként külön-külön kerülnek meghatározásra, figyelembe véve az egyedi hitelbesorolásokat és a kezelés alatt álló értékpapír-állomány össznagyságának alakulását.
      3.3.   A befektetések koncentráltságának korlátja
      
      
         Likviditási célú értékpapír-állomány
      
      
                  3.3.1.
               
               
                  Mindaddig, amíg a likviditási célú értékpapír-állományban elhelyezett vagyon nem éri el a 100 millió EUR összeget, a megengedett koncentráltság szerződő felenként legfeljebb 10 millió EUR. Ha a likviditási célú értékpapír-állományban elhelyezett vagyon meghaladja a 100 millió EUR összeget, a megengedett koncentráltság szerződő felenként legfeljebb a likviditási célú értékpapír-állomány nominális összegének 10 %-a.
               
            
         Befektetési értékpapír-állomány
      
      
                  3.3.2.
               
               
                  A kellő kockázatmegosztás biztosítása érdekében az egyazon kibocsátó értékpapírjaiba eszközölt befektetések nem haladhatják meg az értékpapír-állomány nominális értékének 10 %-át (illetőleg 20 %-át abban az esetben, ha a kibocsátó az euroövezet valamelyik kormánya). Ha az értékpapírban elhelyezett vagyon összesen kevesebb mint 100 millió EUR összegű, a befektetést legalább annyi kibocsátással vagy annyi kibocsátó által forgalomba hozott értékpapírba kell eszközölni, ahányba 10 millió EUR összegenkénti értékpapír-befektetésekkel lehetséges.
               
            
                  3.3.3.
               
               
                  Az egyazon kibocsátással forgalomba hozott értékpapírokba eszközölt befektetés nem haladhatja meg az adott kibocsátás forgalomban lévő nominális értékének 10 %-át.
               
            4.   Automatikus értékpapír-kölcsönzés
      
      Az automatikus értékpapír-kölcsönzés letétkezelő közreműködésével megengedett.
      5.   Külső ellenőrzés és letétkezelő
      
      Az értékpapír-állomány évente külső ellenőrzés tárgya lesz.
      Az értékpapír-állomány értékpapírjai az EBB által megbízott egy vagy több letétkezelőnél kezelt számlán vannak elhelyezve.
      Az ellenőrzés és a letétkezelés díja az esedékesség időpontjában esedékes összegben, teljes egészében az értékpapír-állományt terheli.
      6.   Jelentéstétel
      
      Az EBB hathavonta jelentést tesz. A jelentéstétel részleteiről a Felek a későbbiekben állapodnak meg.
      7.   Záró rendelkezések
      
      Legkésőbb a tényleges befektetés megvalósulása előtt három hónappal az EBB javaslatot tesz a részletes befektetési stratégiára, a befektetési referenciaértékekre és a hitelkorlátokra, és a Felek azokról megállapodnak.
      A befektetési stratégiát, a befektetési referenciaértékeket és a hitelkorlátokat a továbbiakban évente, illetve szükség esetén mindig felül kell vizsgálni.